Broj: 711-I-665-M-99/22-03-21

Zagreb, 25. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Danijela Žambokija,** **predsjednika Upravnog vijeća Hrvatske energetske regulatorne agencije, za davanjem mišljenja Povjerenstva,** na 161. sjednici održanoj dana 25. veljače 2022.g. daje sljedeće

**MIŠLJENJE**

1. **Odredba članka 7.** **točka d) ZSSI-a i tumačenja dana u Smjernici Povjerenstva broj: 711-I-134-R-34/22-01-17 od 31. siječnja 2022.g., primjenjuju se na predsjednika i članove Upravnog vijeća Hrvatske energetske regulatorne agencije kao obveznike iz članka 3. stavka 1. podstavka 50. ZSSI-a koji sklapaju** **ugovor o radu** **te bi navedeni mogli primiti neku od zabranjenih naknada navedenih u istoj Smjernici samo ukoliko bi to bilo propisano drugim zakonom.**
2. **Sukladno članku 23. stavku 1. ZSSI-a** **predsjednik i članovi Upravnog vijeća Hrvatske energetske regulatorne agencije kao obveznici ZSSI-a ne smiju prije proteka 18 mjeseci od prestanka obnašanja dužnosti prihvatiti imenovanje na upravljačke funkcije u pravnoj osobi s kojom je tijelo javne vlasti u kojem su obnašali dužnost bilo u poslovnom odnosu ili su nad istom obavljali nadzorne funkcije, ali sukladno članku 23. stavku 6. ZSSI-a, prije isteka tog roka od Povjerenstva mogu zatražiti suglasnost za imenovanje na upravljačku funkciju** **ako Povjerenstvo utvrdi da iz okolnosti konkretnog slučaja proizlazi da ne postoji sukob interesa.**

Obrazloženje

Zahtjev za davanjem mišljenja Povjerenstva podnio je obveznik Danijel Žamboki, predsjednik Upravnog vijeća Hrvatske energetske regulatorne agencije. U Povjerenstvu zahtjev je zaprimljen 17.veljače 2022. pod poslovnim brojem 711-U-2988-M-99/22-01-5, povodom kojeg se vodi predmet broj M-99/22.

Člankom 3. stavkom 1. podstavkom 50. propisano je da su predsjednik i članovi Upravnog vijeća Hrvatske energetske regulatorne agencije obveznici ZSSI-a. Stoga je i obveznik Danijel Žamboki, povodom obnašanja dužnosti predsjednika upravnog vijeća Hrvatske energetske regulatorne agencije, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako je Povjerenstvo za odlučivanje o sukobu interesa dana 31. siječnja 2022. donijelo Smjernicu, Broj: 711-1-134-R-34/22-01-17, o zabrani primitka dodatne naknade iz članka 7. točke d) ZSSI-a te da je u navedenoj Smjernici navedeno sljedeće: „Sukladno članku 7. točki d) ZSSI/21-a obveznici navedeni u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i si., jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti".

Nadalje, obveznik u zahtjevu navodi kako su člankom 3. stavkom 1. točkom 50. ZSSI-a, kao obveznici postupanja, određeni predsjednik i članovi Upravnog vijeća Hrvatske energetske regulatorne agencije, dok je člankom 24. stavkom 7. Zakona o regulaciji energetskih djelatnosti („Narodne novine“, broj 120/12 i 68/18) propisano da se dužnost predsjednika Upravnog vijeća i člana Upravnog vijeća Hrvatske energetske regulatorne agencije obavlja kao jedino zanimanje, odnosno da su predsjednik i članovi Upravnog vijeća radnici koji za razdoblje na koje su imenovani s Agencijom sklapaju ugovor o radu na određeno vrijeme. Nadalje, člankom 24. stavkom 8. Zakona o regulaciji energetskih djelatnosti propisano je da se materijalna prava članova Upravnog vijeća određuju Statutom Hrvatske energetske regulatorne agencije.

Obveznik također u zahtjevu iznosi kako je odredbom članka 16. Statuta Hrvatske energetske regulatorne agencije, KLASA: 011-01/13-01/05, URBROJ: 371-01/13-14, od 16. listopada 2013. te Statuta KLASA: 011-01/13-01/0005, URBROJ: 371-06- 19-20, od 29. travnja 2019., koji je donesen uz prethodnu suglasnost Hrvatskoga sabora, propisano sljedeće:

„(1) Predsjednik Upravnog vijeća i članovi Upravnog vijeća imaju pravo na plaću i ostala materijalna i druga prava u skladu s odredbama ovoga Statuta, općim aktima Agencije i propisima o radu.

1. Plaća predsjednika Upravnog vijeća i članova Upravnog vijeća određuje se u skladu s općim aktima Agencije.
2. Predsjednik Upravnog vijeća i članovi Upravnog vijeća imaju pravo na sljedeća materijalna prava: korištenje službenog automobila i službenog mobitela, korištenje poslovne kreditne kartice Agencije za službene potrebe, dnevnice i troškovi službenih putovanja u tuzemstvu i inozemstvu, u skladu s važećim propisima, te pravo na povrat svih stvarno dokumentiranih troškova koji se odnose na putne troškove, troškove poslovnih savjetovanja, posjeta stručnim sajmovima i izložbama, stručnog usavršavanja, te nabava domaće i inozemne stručne literature i časopisa i troškova članarina u stručnim udruženjima, i druga prava u skladu s važećim propisima.
3. Ostala primanja iz radnog odnosa predsjednik Upravnog vijeća i članovi Upravnog vijeća ostvaruju na način i uz uvjete propisane za radnike Agencije. “.

Obveznik u zahtjevu pojašnjava da se, uzimajući u obzir odredbu članka 16. stavka 2. Statuta, plaća predsjednika i članova Upravnog vijeća Agencije određuje u skladu s odredbama Pravilnika o plaćama, naknadama plaća i drugim materijalnim pravima radnika te da u skladu s odredbama članka 16. Statuta, predsjednik i članovi Upravnog vijeća Agencije, kao radnici Agencije, osim plaće imaju pravo i na sljedeća materijalna prava utvrđena odredbama Pravilnika o plaćama, naknadama plaća i drugim materijalnim pravima radnika: prigodne nagrade i darove (naknada za godišnji odmor, prigodna nagrada u povodu božićnih i/ili uskršnjih blagdana, dar za dijete), jubilarnu nagradu, potpore (zbog smrti člana uže obitelji, rođenja djeteta i dr.), dopunsko zdravstveno osiguranje, sistematski pregled, naknadu za topli obrok i dr.

Slijedom navedenoga obveznik traži mišljenje Povjerenstva, a uzimajući u obzir odredbu članka 7. točke d) ZSSI-a te Smjernicu Povjerenstva od 31. siječnja 2022., kao i odredbu članka 24. stavka 8. Zakona o regulaciji energetskih djelatnosti, kojom je propisano da se materijalna prava članova Upravnog vijeća Agencije određuju Statutom, da li se odredba članka 7. točke d) ZSSI-a i navedena Smjernica odnose i na predsjednika i članove Upravnog vijeća Agencije, odnosno imaju li predsjednik i članovi Upravnog vijeća Agencije, uz plaću, pravo i na druga materijalna prava određena Zakonom o regulaciji energetskih djelatnosti i Statutom.

Također, obveznik traži mišljenje glede primjene odredbe članka 23. stavka 1. ZSSI-a, a u svezi s člankom 25. stavkom 3. Zakona o regulaciji energetskih djelatnost. Naime, navodi se da je člankom 23. stavkom 1. ZSSI-a propisano da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonomkoje ograničenje primjenjuje se 18 mjeseci nakon prestanka obavljanja dužnosti, dok je odredbom članka 25. stavka 3. Zakona o regulaciji energetskih djelatnosti propisano da tijekom vremenskog razdoblja u trajanju od jedne godine nakon razrješenja s dužnosti člana Upravnog vijeća, takvoj osobi nije dozvoljeno zastupanje, pred Upravnim vijećem i Agencijom, energetskog subjekta koji se bavi energetskom djelatnošću koja se obavlja kao regulirana djelatnost i/ili kao pružanje javnih usluga ili drugog tijela koje je izravno ili neizravno kontrolirano od strane takvog energetskog subjekta. “.

Uzimajući u obzir odredbu članka 25. stavka 3. Zakona o regulaciji energetskih djelatnosti obveznik iznosi mišljenje da se na predsjednika i članove Upravnog vijeća ne bi odnosila odredba članka 23. stavka 1. Zakona o sprječavanju sukoba interesa, te moli mišljenje o navedenom.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Slijedom navedenog, a budući da su predsjednik i članovi Upravnog vijeća Hrvatske energetske regulatorne agencije sukladno odredbi članka 3. stavka 1. podstavka 50. ZSSI-a obveznici ovog Zakona na istoga se primjenjuju i tumačenja dana u navedenoj Smjernici.

Povjerenstvo ukazuje da bi predsjednik i članovi Upravnog vijeća Hrvatske energetske regulatorne agencije imali pravo primiti neku od naknada navedenih u Smjernici samo ukoliko bi primanje te naknade bilo dozvoljeno nekim drugim zakonom, dok su u konkretnom slučaju njihova materijalna prava regulirana Statutom Hrvatske energetske regulatorne agencije te nastavno Pravilnikom o plaćama, naknadama plaća i drugim materijalnim pravima radnika na koji Statut upućuje, kao podzakonskim aktima, a ne nekim drugim zakonom.

Naime, svi pravni akti niže pravne snage u odnosu na zakon, kojima se odlučuje o materijalnim i drugim pravima, kao što su statut, pravilnik o radu, pravilnik o plaćama, naknadama plaća i drugim materijalnim pravima, pojedinačni ili kolektivni ugovori, kao i odluke uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno kao što je to u konkretnom slučaju propisano ZSSI-om koji se primjenjuje na njegove obveznike.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 6. istog članka ZSSI-a propisano je će da u slučaju iz stavaka 1. i 2. toga članka, Povjerenstvo obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 5. stavkom 4. ZSSI-a propisano je da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Člankom 25. Zakona o regulaciji energetskih djelatnosti propisana su ograničenja koja se odnose na članove Upravnog vijeća Hrvatske energetske regulatorne agencije te je u stavku 3. istok članka propisano ograničenje da tijekom vremenskog razdoblja u trajanju od jedne godine nakon razrješenja s dužnosti člana Upravnog vijeća, takvoj osobi nije dozvoljeno zastupanje, pred Upravnim vijećem i Agencijom, energetskog subjekta koji se bavi energetskom djelatnošću koja se obavlja kao regulirana djelatnost i/ili kao pružanje javnih usluga ili drugog tijela koje je izravno ili neizravno kontrolirano od strane takvog energetskog subjekta, dok je u stavku 6. navedeno da se odredbe stavaka 1. do 5. toga članka na odgovarajući način primjenjuju i na predsjednika Upravnog vijeća.

Navedenom zakonskom odredbom propisano je ograničenje koje se odnosi nazastupanje, energetskog subjekta koji se bavi energetskom djelatnošću koja se obavlja kao regulirana djelatnost i/ili kao pružanje javnih usluga ili drugog tijela koje je izravno ili neizravno kontrolirano od strane takvog energetskog subjekta pred Upravnim vijećem i Agencijom od strane razriješenih članova Upravnog vijeća. Zabrana iz čl. 23. stavak 1. ZSSI-a odnosi na imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, dakle, radi se o različitim ograničenjima reguliranim različitim zakonima koja se međusobno ne isključuju.

Slijedom navedenog, u konkretnom slučaju Zakon o regulaciji energetskih djelatnosti kao poseban zakon ne sadrži zakonsku odredbu koja bi isključivala primjenu ograničenja iz članka 23. stavka 1. ZSSI-a te stoga, predsjednik i članovi Upravnog vijeća Hrvatske energetske regulatorne agencije kao obveznici ZSSI-a ne smiju, prije proteka 18 mjeseci od prestanka obnašanja dužnosti, prihvatiti imenovanje na upravljačke funkcije u pravnoj osobi s kojom je tijelo javne vlasti u kojem su obveznici obnašali dužnost za vrijeme obnašanja dužnosti bilo u poslovnom odnosu.

Međutim, Povjerenstvo ukazuje podnositelju zahtjeva da sukladno članku 23. stavku 6. ZSSI-a predsjednik i članovi Upravnog vijeća Hrvatske energetske regulatorne agencije mogu zatražiti od Povjerenstva prethodnu suglasnost za imenovanje ili izbor na upravljačku funkciju u pravnoj osobi s kojom je tijelo vlasti u kojem je obnašao dužnost imalo poslovne odnose. Ukoliko Povjerenstvo iz okolnosti konkretnog slučaja utvrdi da ne postoji sukob interesa, podnositelj zahtjeva će i prije isteka vremena od 18 mjeseci moći prihvatiti imenovanje na upravljačku funkciju u toj pravnoj osobi.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Danijel Žamboki, putem e-maila
2. Objava na internetskoj stranici Povjerenstva
3. Pismohrana